་གནས།  ། ལ་ལ་བློན་པོའི་ཚུལ་དུ་གནས།  ། ཁ་ཅིག་དག་ནི་སྡེ་དཔོན་ཚུལ།  ། ལ་ལ་ཕོ་ཉའི་ཚུལ་དུ་གནས།  ། ལག་ན་བེ་ཅོན་འཁོར་ལོ་དང་།  ། གསལ་ཤིང་མདུང་སོགས་མཚོན་ཆ་འཛིན།  ། སོ་སོའི་སྡེ་དཔོན་མངགས་པ་དང་།  ། ཕོ་ཉ་ཕྱག་བརྙན་བཅས་པ་ལ།  ། འཕྲིན་ལས་གཉེར་དུ་གཏད་པ་ནི།  ། རྣལ་འབྱོར་དཔོན་སློབ་འཁོར་བཅས་ལ།  ། སྡང་བའི་དགྲ་དང་གནོད་པའི་བགེགས།  ། བདུད་དང་བར་དུ་གཅོད་པའི་ཚོགས།  ། འདི་དག་འཁོར་དང་བཅས་པ་ཀུན།  ། ཁྱོད་ཀྱིས་དེ་རིང་ཚར་ཆོད་ཅིག། ༈ཧཱུཾ་ཛཿབླ་མ་ཡི་དམ་གཤིན་རྗེའི་གཤེད་པོ་དང་།  ། ལྷ་ཆེན་ཆོས་ཀྱི་རྒྱལ་པོ་འཁོར་དང་བཅས།  ། བཀའ་སྡོད་དམ་ཅན་རྒྱ་མཚོའི་དམག་ཚོགས་ཀྱིས།  ། དམ་རྫས་དམར་ཆེན་གཏོར་མ་འདི་བཞེས་ལ།  ། རྗེ་བཙུན་བླ་མའི་སྐུ་ཚེ་འཕྲིན་ལས་ཀྱི།  ། བར་གཅོད་གདོན་རིགས་འབྱུང་པོའི་གནོད་པ་བཟློག། བློ་བཟང་རྒྱལ་བ་གཉིས་པའི་མདོ་སྔགས་ཀྱི།  ། བསྟན་པ་རིན་ཆེན་རྒྱས་པའི་འགལ་རྐྱེན་བཟློག། རྣལ་འབྱོར་དཔོན་སློབ་དགོན་གནས་བཅས་པ་ལ།  ། ཕ་རོལ་རྒོལ་བའི་བསམ་ངན་སྦྱོར་རྩུབ་(༢༡)བཟློག། སྣ་ཚོགས་རྫས་དང་རྟེན་འབྲེལ་སྔགས་སོགས་ཀྱི།  ། མི་བཟད་དྲག་པོའི་ཟོར་རྣམས་འཕེན་པ་བཟློག། གཞན་གྱི་མནན་གཏད་བྱད་ཁ་ཕུར་ཁ་དང་།  ། མཐུ་དང་ངན་སྔགས་དྲག་པོའི་རྦོད་གཏོང་བཟློག། ཡས་ཀྱི་བདུད་གཡོས་མས་ཀྱི་སྲི་ལངས་དང་།  ། འབངས་ཀྱི་སྙིང་ངན་ཉེ་བའི་བྱོལ་ཁ་བཟློག། གདོན་དང་བགེགས་རིགས་སྟོང་ཕྲག་བརྒྱད་ཅུ་དང་།  ། གློ་འབུར་ཡེ་འབྲོག་སུམ་བརྒྱ་དྲུག་ཅུ་བཟློག། མ་མོའི་དལ་ཡམས་ཁ་རླངས་གཏོང་བ་དང་།  ། རིམས་དང་བཞི་བརྒྱ་རྩ་བཞིའི་ནད་རྣམས་བཟློག། བདུད་ཀྱིས་ཁྲམ་བམ་ཞགས་པ་འདེབས་པ་དང་།  ། འབྱུང་པོ་གཤིན་རྗེའི་འཁོར་ལོ་བསྐོར་བ་བཟློག། སྡིག་པའི་རྨི་ལམ་མཚན་མ་ངན་པ་དང་།  ། མི་ཤིས་ལྟས་ངན་བརྒྱད་ཅུ་རྩ་བཞི་བཟློག། ལོ་སྐེག་ཟླ་སྐེག་ཞག་སྐེག་དུས་སྐེག་དང་།  ། ཆོ་འཕྲུལ་ངན་པའི་ཕོ་ཉ་འགྱེད་པ་བཟློག། གཟའ་དང་རྒྱུ་སྐར་ཀླུ་ཡི་གནོད་པ་དང་།  ། བཙན་དང་རྒྱལ་བསེན་སྨྱོ་འབོག་གཏོང་བ་བཟློག། ཁྱད་པར་རྣལ་འབྱོར་དམ་ཆོས་སྒྲུབ་པའི་གེགས།  ། ཕྱི་དང་ནང་གི་བར་གཅོད་མ་ལུས་བཟློག། བཟློག་བསྒྱུར་དམ་ཉམས་དགྲ་དང་བགེགས་ལ་བྷྱོཿ།  བྷྱོཿབཟློག་དུས་ལ་བབ་པོ་ས་མ་ཡ།  ཧཱུཾ།  རྣལ་འབྱོར་དཔོན་སློབ་ཡོན་མཆོད་འཁོར་བཅས་ཀྱི།  ། ཚེ་དང་བསོད་ནམས་དཔལ་འབྱོར་སྙན་གྲགས་དང་།  ། འཁོར་དང་བཤད་སྒྲུབ་བསྟན་པའི་བྱ་བ་རྣམས།  ། རྒྱས་པར་མཛོད་ཅིག་བླ་མ་ལྷ་སྲུང་རྣམས།  །
བཟླས་པ་ནི།  ༈ཨོཾ་ཡ་མ་རཱ་ཛཱ་ས་དོ་མེ་ཡ།  ཡ་མེ་དོ་རུ་ཎ་ཡོ་ད་ཡ།  ཡ་ད་ཡོ་ནི་ར་ཡཀྵེ་ཡ།  ཡཀྵེ་ཡཙྪ་ནི་ར་མ་ཡ་ཧཱུཾ་ཧཱུཾ་ཕཊ་ཕཊ་སྭཱ་ཧཱ།  ཨོཾ་ཧྲཱིཿཥྚྲཱིཿཝི་ཀྲི་ཏཱ་ན་ན་ཧཱུཾ་ཧཱུཾ་ཕཊ།  ཨོཾ་ཡ་མཱནྟ་ཀ་ཧཱུཾ་ཕཊ།  ཨོཾ་བཛྲ་བེཏྟཱ་ལཱི་ཨཱ་གཙྪ་ཨ་གཙྪ་ཧཱུཾ་ཛ་སྭཱ་ཧཱ།  ཨོཾ་རཏྣ་དྷྲིཀ་ཧཱུཾ་ཕཊ།  ཨོཾ་ཨ་རོ་ལིཀ་ཧཱུཾ་ཕཊ།  ཨོཾ་པྲཛྙཱ་དྷྲཀ་ཧཱུཾ་ཕཊ།  ཨོཾ་ཛི་ན་ཛིཀ་ཧཱུཾ་ཕཊ།  ཨོཾ་ཁངྒ་དྷྲཀ་ཧཱུཾ་ཕཊ།  ཨོཾ་མོ་ཧཱ་ར་ཏི་ཧཱུཾ་ཕཊ།  ཨོཾ་དེ་ཥཱ་ར་ཏི་ཧཱུཾ་ཕཊ།  ཨོཾ་ར་ག་ར་ཏི་ཧཱུཾ་ཕཊ།  ཨོཾ་བཛྲ་ར་ཏི་ཧཱུཾ་ཕཊ།  ཨོཾ་མུངྒར་དྷྲིཀ་ཧཱུཾ་ཕཊ།  ཨོཾ་དཎྜ་དྷྲིཀ་ཧཱུཾ་ཕཊ།  ཨོཾ་པདྨ་དྷྲིཀ་ཧཱུཾ་ཕཊ།  ཨོཾ་ཀཱ་ལ་རཱུ་པ་ཧཱུཾ་ཕཊ།  ཨོཾ་ཙཱ་མུཎྜི་ཧཱུཾ་ཕཊ།  ཨོཾ་ཡ་མཱནྟ་ཀ་ས་མ་ཡ་ཞེས་སོགས་ཡིག་བརྒྱ་ཚར་གཅིག་བཟླས།  ༈ཨོཾ་ཁངྒ་དྷྲིཀས་བསངས།  སྭ་བྷཱ་ཝས་སྟོང་པར་སྦྱངས།  སྟོང་པའི་ངང་ལས་ཡཾ་ལས་རླུང་གི་ཞེས་སོགས་ནང་མཆོད་ལྟར་བྱིན་གྱིས་བརླབས།

༈བླ་མ་ཡི་དམ་ཆོས་སྐྱོང་སྲུང་མ་རྣམས་ཀྱི་ལྗགས་རྡོ་རྗེའི་འོད་ཟེར་གྱི་སྦུ་གུས་དྲངས་ཏེ་གསོལ་བར་གྱུར།  ཨོཾ་ཡ་མ་རཱ་ཛཱ་སོགས་ཀྱི་མཇུག་ཏུ།  ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི།  བཏགས་པ་ཡི་དམ་འཁོར་བཅས་དང་།  ཨོཾ་ཡ་མཱནྟ་ཀ་སོགས་ཀྱིས་ཆོས་རྒྱལ་དང་།  ཨོཾ་ཧྲཱིཿཥྚྲཱིཿསོགས་ཀྱིས་ཕྱོགས་སྐྱོང་འཁོར་བཅས་ལ་འབུལ།  ཨོཾ་ཧྲཱིཿཥྚྲཱིཿཝི་ཀྲི་ཏཱ་ན་ན་ཀཱ་ལ་རཱུ་པ་ཡ་མ་རཱ་ཛཱ་ས་པ་རི་ཝཱ་ར་ཨརྒྷཾ་སོགས་ཀྱིས་མཆོད།  ཨོཾ་ཡ་མ་རཱ་ཛ་྾ཨོཾ་ཨཱཿཧཱུཾ།  ཨོཾ་ཡ་མཱནྟ་ཀ་྾ཨོཾ་ཧྲཱིཿཥྚྲཱིཿ྾ཨོཾ་ཨཱཿཧཱུཾ། ༈ཛཱ།  འཇམ་དཔལ་མཁའ་ལས་བྱུང་བའི་གསེར་མདོག་ཅན།  ། འཇམ་དཔལ་ཐུགས་ལ་ཆོས་ཀུན་རང་བཞིན་གསལ།  ། འཇམ་དཔལ་གསུང་གི་དབང་ཕྱུག་འཇམ་པའི་དབྱངས།  ། འཇམ་དཔལ་(༢༢)བདག་ནི་རེ་བའི་སེམས་ཀྱིས་བདུད།  ། ཐུགས་མཆོག་འཇམ་པའི་ངང་ལས་མ་གཡོས་ཀྱང་།  ། ཐུགས་རྗེས་གདུག་པ་མ་ལུས་འདུལ་བའི་ཕྱིར།  ། འཇིགས་བྱེད་འཇིགས་པ་ཆེན་པོའི་སྐུར་སྟོན་པ།  ། མི་བཟད་དུས་མཐའི་བསྐལ་པའི་མེ་ལྟར་འབར།  ། ཞལ་གདངས་ཁྲོ་གཉེར་སྨིན་མ་གློག་ལྟར་འཁྱུག། སྤྱན་བགྲད་མཆེ་བ་གཟིགས་པ་རབ་ཏུ་འབར།  ། རྡོ་རྗེའི་རྟ་སྐད་དྲག་པོ་ཧ་ཧར་བཞད།  ། མཁའ་འགྲོ་སྡུད་པའི་ཕེཾ་སྐད་གནམ་དུ་སྒྲོག། ཁྲོས་པའི་སྟབས་ཀྱིས་ཞབས་བརྡབས་ཁམས་གསུམ་གནོན།  ། སྡིགས་མཛུབ་གནམ་དུ་བསྒྲེང་ཞིང་ལྷ་ཆེན་འདུལ།  ། ལྗགས་འདྲིལ་ཚེམས་ཆེན་གཙིགས་པ་ཁྲག་གིས་མྱོས།  ། ལྷ་དང་བཅས་པའི་འཇིག་རྟེན་ཞལ་དུ་གསོལ།  ། གླང་ཆེན་ཀོ་རློན་ཐོད་པའི་ཕྲེང་བས་བརྒྱན།  ། གཅེར་བུ་འཇིགས་བྱེད་དབང་ཕྱུག་ཆེན་པོའི་ཚུལ།  ། འཇིགས་བྱེད་མ་ཧེ་ཁྲོས་ཤིང་འགྱུར་བའི་གདོང་།  ། ཞལ་དགུ་འབར་བས་སྲིད་པ་ཟ་ཞིང་རྔུབ།  ། འགྲོ་བ་སྣ་ཚོགས་འདུལ་བའི་ཕྱག་རྒྱ་འབར།  ། བདུད་རིགས་ཀུན་འཇོམས་ཞབས་ནི་བརྐྱངས་བསྐུམས་གནས།  ། འཇིགས་བྱེད་ཆེན་པོའི་སྐུ་ལ་རྟག་ཏུ་འདུད།  ། དབུ་དགུ་འབར་བའི་དཀྱིལ་འཁོར་ནས།  ། གཡས་ཀྱི་ཞལ་གསུམ་བགྲད་པ་ནི།  ། མཐིང་ནག་དམར་དང་སེར་བའི་ཞལ།  ། གཡོན་གྱི་ཞལ་གསུམ་གདངས་པ་ནི།  ། དཀར་དང་དུད་ཀ་ནག་པའི་ཞལ།  ། དབུས་ཀྱི་ཞལ་གསུམ་འབར་བ་ནི།  ། ཁྲོ་དང་ཆགས་དང་ཞི་བའི་ཚུལ།  ། ཕྱག་རྒྱ་འོད་ཟེར་འབར་བ་ལས།  ། གཡས་ཀྱི་ཕྱག་རྒྱ་བཅུ་དྲུག་ནི།  ། བརྡེག་ཅིང་འཇོམས་པའི་མཚོན་ཆ་གདེངས།  ། གཡོན་གྱི་ཕྱག་རྒྱ་བཅུ་དྲུག་ནི།  ། རོལ་ཅིང་སྟོབ་པའི་མཚན་མས་མཛེས།  ། བརྗིད་གནོན་ཞབས་ཀྱི་ཚམ་རྔམས་ལས།  ། གཡས་ཀྱི་ཞབས་བརྒྱད་བསྐུམས་པ་ནི།  ། དྲེགས་པའི་ལྷ་བརྒྱད་ཐབས་ཀྱིས་འདུལ།  ། གཡོན་གྱི་ཞབས་བརྒྱད་བརྐྱངས་པ་ནི།  ། དྲེགས་པའི་ལྷ་མོ་བརྒྱད་ལ་རོལ།  ། འདོད་ཆགས་ཆེན་པོ་འདུལ་བའི་ཕྱིར།  ། རྟག་ཏུ་ཡུམ་དང་སྦྱོར་བའི་ཚུལ།  ། དྲག་པོའི་ཚུལ་གྱིས་ཞེ་སྡང་འདུལ།  ། འདུལ་སྐུ་ཁྱོད་ལ་ཕྱག་འཚལ་ལོ།  ། དུར་ཁྲོད་ཆེན་པོའི་དཀྱིལ་འཁོར་ནས།  ། བདུད་དང་གཤིན་རྗེ་ཐབས་ཀྱིས་འདུལ།  ། མ་མོ་མཁའ་འགྲོ་དབང་དུ་སྡུད།  ། དབང་སྡུད་ཁྱོད་ལ་ཕྱག་འཚལ་ལོ།  ། དབང་ཕྱུག་ཆེན་པོའི་དཀྱིལ་འཁོར་ནི།  ། དབང་མེད་དད་པས་འདུས་པ་དང་།  ། ཡེ་ཤེས་སྤྲུལ་པའི་འཁོར་གྱིས་བསྐོར།  ། འཁོར་བཅས་ཁྱོད་ལ་བདག་ཕྱག་འཚལ།  ། ཡེ་ཤེས་ཐུགས་ཀྱི་དཀྱིལ་འཁོར་ནི།  ། ཇི་ལྟ་བུར་ནི་སྤྲུལ་གྱུར་ཀྱང་།  ། རྣམ་དག་དབྱིངས་ལས་མ་གཡོས་ཏེ།  ། མཉམ་ཉིད་ཁྱོད་ལ་ཕྱག་འཚལ་ལོ།  ། གཤིན་རྗེའི་གཤེད་པོ་རབ་འཇིགས་པ།  ། གཏི་མུག་རྡོ་རྗེའི་ངོ་བོ་ཁྱོད།  ། སྟོན་པ་སངས་རྒྱས་ཀུན་རང་བཞིན།  ། རྡོ་རྗེ་སྐུ་ལ་ཕྱག་འཚལ་ལོ།  ། ༈གཤིན་རྗེའི་གཤེད་པོ་རབ་འཇིགས་པ།  ། ཕྲ་མ་རྡོ་རྗེའི་རང་བཞིན་ཁྱོད།  ། རྡོ་རྗེ་ཐུགས་དང་རབ་མཚུངས་པ།  ། རིན་ཆེན་རྡོ་རྗེ་ཕྱག་འཚལ་བསྟོད།  ། འདོད་ཆགས་རྡོ་རྗེའི་(༢༣)ངོ་བོ་ཁྱོད།  ། གཤིན་རྗེའི་གཤེད་པོ་རབ་འཇིགས་པ།  ། རྡོ་རྗེ་གསུང་དང་རབ་མཚུངས་པ།  ། རྡོ་རྗེ་གསུང་ལ་ཕྱག་འཚལ་བསྟོད།  ། ཕྲག་དོག་རྡོ་རྗེའི་ངོ་བོ་ཁྱོད།  ། གཤིན་རྗེའི་གཤེད་པོ་ལས་ཀུན་པ།  ། རྡོ་རྗེ་སྐུ་དང་རབ་མཚུངས་པ།  ། ཕྱག་ན་རལ་གྲི་ཕྱག་འཚལ་བསྟོད།  ། སངས་རྒྱས་ཀུན་གྱི་ངོ་བོ་ཁྱོད།  ། སངས་རྒྱས་ཐམས་ཅད་གཅིག་བསྡུས་པ།  ། སངས་རྒྱས་ཀུན་མཆོག་གཙོ་བོའི་གཙོ།  ། དཀྱིལ་འཁོར་གཙོ་ལ་ཕྱག་འཚལ་བསྟོད།  ། ༈ན་མཿཤྲཱི་བཛྲ་བྷཻ་ར་ཝ་ཡ།  བརྐྱངས་བསྐུམས་ཞབས་ནི་ཅུང་ཟད་བརྡབས་པ་ཙམ་གྱིས་དཀྱིལ་འཁོར་བཞིར་བཅས་རི་དབང་ཤིག་ཤིག་པོར་འགྱུར་ཞིང་།  ། གཏུམ་དྲག་མ་ཧེའི་ཞལ་ནི་རབ་ཏུ་གདངས་པས་བསྒྲགས་པའི་གད་རྒྱངས་ཆེན་པོས་ས་གསུམ་ཀུན་འགེངས་པ།  ། རྒྱལ་བའི་ཡབ་གཅིག་འཇམ་པའི་དབྱངས་གང་མ་རུངས་འདུལ་ཕྱིར་དྲག་པོའི་སྐུར་བསྟན་བཅོམ་ལྡན་གཤིན་རྗེའི་གཤེད།  ། གང་དེར་གུས་པས་བཏུད་ནས་གཤིན་རྗེའི་རྒྱལ་པོ་བསྟོད་ཀྱིས་ད་ནི་བགེགས་རྣམས་བག་ཡོད་དུས་ལ་བབ།  ། རི་བོ་རལ་ཞིང་ཆུ་གཏེར་འཁྲུགས་པ་ལྟ་བུར་འུར་འུར་ཞེས་པའི་སྒྲ་ཆེན་བརྒྱུད་མར་རབ་སྒྲོག་པ།  ། དྲག་པོའི་མེ་ལྕེ་གནག་པའི་དུ་བས་འཁྱུད་པའི་ཚོགས་རྣམས་འབུམ་ཕྲག་གློག་ཕྲེང་ཆར་སྤྲིན་ནང་འཁྱུག་བཞིན།  ། ཤིན་ཏུ་བཟོད་དཀའི་རེག་བྱ་ཚ་བའི་ངར་ལྡན་ཁ་དོག་ལྔ་ཡི་ཕྲེང་བས་ཟླུམ་པོར་བསྐོར་བའི་དབུས།  ། མུན་པ་བྱེ་བས་བྱུགས་ལྟར་གནག་པའི་ཆོས་འབྱུང་ཆལ་ཆིལ་གཡོ་བའི་ཁྲག་ཞག་རྒྱ་མཚོས་གང་བའི་སྟེང་།  ། རྟ་བདུན་བདག་པོའི་གདན་ལ་གནོད་བྱེད་ནག་པོ་གན་རྐྱལ་བསྒྱེལ་བའི་སྟེང་ན་གཤིན་རྗེའི་རྒྱལ་པོ་ནི།  ། མིག་སྨན་ལྟར་གནག་ཐུང་ལ་སྦོམ་པའི་ལུས་ཅན་གཡས་བརྐྱངས་གཡོན་བསྐུམས་ས་ཆེན་གཡོ་བའི་གོམ་སྟབས་ཅན།  ། སེར་སྐྱའི་རལ་པ་གྱེན་དུ་འཛིངས་པའི་དབུ་ལ་ཐོད་སྐམ་ལྔས་བརྒྱན་དྲག་པོའི་རྡོ་རྗེ་སྤྱི་བོར་འཛིན།  ། ཁྲག་གིས་སྦགས་པའི་མགོ་རློན་ཕྲེང་བ་མགྲིན་པར་འཕྱང་ཞིང་སྤྱན་གསུམ་བགྲད་པའི་སྡང་མིག་གཡོ་བ་ཅན།  ། མཆེ་བ་རྣོན་པོ་གཙིགས་པའི་བགྲད་པའི་ཞལ་ནས་དབུགས་ཕྲེང་གཡོ་བ་གདུག་པའི་སྦྲུལ་གྱི་ཁ་རླངས་བཞིན།  ། གཡས་པས་འབར་བའི་གྲི་གུག་བདུད་དཔུང་ཀླད་ལ་འཕྱར་ཞིང་ཁྲག་ལྡན་ཐོད་པ་གཡོན་གྱིས་བཟུང་ལ་རོལ།  ། སྟག་ལྤགས་སྨད་གཡོགས་བགོས་པའི་གཏུམ་ཆེན་ཁྱོད་ཀྱིས་གཤིན་རྗེའི་གཤེད་ལ་ཇི་ལྟར་ཞལ་བཞེས་དེ་བཞིན་དུ།  ། མ་གཡེལ་མ་གཡེལ་མྱུར་དུ་དྲན་པར་མཛོད་ལ་རྣལ་འབྱོར་བདག་གི་གང་ཞིག་བསྒོ་བ་ཐམས་ཅད་སྒྲུབས།  ། གཞན་ཡང་ཁྱོད་ཀྱི་ཕྱོགས་བཞིར་རྭ་དང་རྨིག་པ་རབ་ཏུ་རྣོ་བའི་མ་ཧེ་དྲག་པོའི་གདན་སྟེང་ན།  ། དཀར་དང་སེར་དང་དམར་དང་གནག་པའི་གཤིན་རྗེ་གཤེད་པོ་དྲག་ཏུ་ཁྲོས་པའི་མ་ཧེའི་གདོང་པ་ཅན།  ། བརྐྱངས་བསྐུམས་སྟབས་ཀྱིས་རབ་ཏུ་འགྱིང་ཞིང་དུར་ཁྲོད་ཆས་ཀྱིས་ལེགས་བརྒྱན་ཞལ་གདངས་མིག་རྩ་ཀུན་ཏུ་དམར།  ། བགེགས་དཔུང་འཇོམས་ལ་རྡོ་རྗེའི་ཐོག་ལྟར་(༢༤)བསྔགས་པ་དེ་དག་གིས་ཀྱང་ཞི་རྒྱས་དབང་དྲག་ལས་ཀུན་སྒྲུབས།  ། མདོར་ན་རྒྱལ་བ་ཀུན་གྱིས་ཡང་དང་ཡང་བསྔགས་འཇམ་པའི་དབྱངས་ཞེས་ས་སྟེང་ཀུན་ཏུ་གྲགས་པ་དེའི།  ། ཕུན་ཚོགས་གོ་འཕང་མཆོག་དེ་མཁའ་མཉམ་ལུས་ཅན་ཀུན་གྱི་དོན་དུ་ཇི་སྲིད་བདག་གིས་མ་མནན་པ།  ། དེ་སྲིད་གཤིན་རྗེའི་གཤེད་ཀྱི་བཀའ་ནི་གུས་པས་ལྷུར་ལེན་ཆོས་རྒྱལ་གཤིན་རྗེ་འཁོར་དང་བཅས་པ་ཡིས།  ། ཡང་དག་ལམ་གྱི་ནོར་མཆོག་འཕྲོག་ལ་བརྩོན་པའི་ནག་པོའི་རྩ་ལག་སྡེ་དང་བཅས་པ་གཞོམ་པར་མཛོད།  ། ༈ཧཱུཾ།  ཀཱ་ལ་རཱུ་པ་རབ་བརྗིད་དྲག་པོའི་སྐུ།  ། ཁ་ནས་ཁྲག་འཛག་མི་མགོའི་ཕྲེང་བ་ཡི།  ། ག་ཤལ་རབ་འཕྱང་མི་བཟད་བདུད་དཔུང་གི།  ། ང་རྒྱལ་དྲེགས་པ་འཇོམས་པ་ཁྱོད་ལ་བསྟོད།  ། ཅ་ཅོ་ཆེ་ལྡན་རྡོ་རྗེའི་གླུ་དབྱངས་དང་།  ། ཆ་ཤས་ཡོངས་སུ་རྫོགས་པའི་གཏོར་མ་ནི།  ། ཇ་ཆང་ཕུད་དང་དགྲ་བགེགས་བསྒྲལ་བའི་ཤ། ཉ་ཤ་ཁྲག་ཞག་རྒྱ་མཚོས་བརྒྱན་པ་འབུལ།  ། ཏ་ཐཱ་ག་ཏའི་བསྟན་ལ་གནོད་བྱེད་པའི།  ། ཐ་ཆད་དགྲ་བགེགས་རྡུལ་དུ་རློག་པ་དང་།  ། ད་ནས་བཟུང་སྟེ་རྣལ་འབྱོར་བདག་ཅག་གི།  ། ན་རྒ་འཆི་བའི་འཇིགས་པ་འཇོམས་ལ་བསྟོད།  ། པ་བ་སངས་ལྟར་རབ་དཀར་མཆེ་བ་གཙིགས།  ། ཕ་རོལ་འཇོམས་པའི་སྤྱན་རྩ་གློག་ལྟར་འཁྱུག། བ་སྤུ་དུས་མཐའི་མེ་ཆེན་འབར་བ་ཡིས།  ། མ་ལུས་བགེགས་དཔུང་བསྲེག་པ་ཁྱོད་ལ་བསྟོད།  ། ཙ་མུཎྜི་སོགས་མ་མོ་ཀུན་གྱི་བདག། ཚ་ཟེར་རབ་ཏུ་རྒྱས་པའི་གཟི་བརྗིད་ཅན།  ། ཛ་ཞེས་འཕྲིན་ལས་སྒྲུབ་ལ་བོ